b'\n_START_ARTICLE_\nTe\n_START_PARAGRAPH_\nTe er en aromatisk drik, der fremstilles ved at h\xc3\xa6lde varmt eller kogende vand over tebuskens blade. Efter vand er te den v\xc3\xa6ske, der drikkes mest af i verden. Te findes i flere forskellige varianter med forskellige type af smag. Nogle typer te som Darjeeling og kinesiske gr\xc3\xb8nne teer har en let bitter smag,  hvorimod andre har s\xc3\xb8dere n\xc3\xb8dde- eller blomsteragtig smag. _NEWLINE_Te indeholder koffein og theophyllin. Koffeinen i te kaldtes tidligere tein._NEWLINE_Te opstod oprindelig i Kina muligvis som en drik med helbredende virkning. Teen og drikken blev bragt til Europa f\xc3\xb8rste gang af portugisiske pr\xc3\xa6ster og k\xc3\xb8bm\xc3\xa6nd i det 16. \xc3\xa5rhundrede og senere af hollandske k\xc3\xb8bm\xc3\xa6nd. Te blev popul\xc3\xa6r i England i l\xc3\xb8bet af det 17. \xc3\xa5rhundrede. Engl\xc3\xa6ndere begyndte teproduktion i stor stil i Indien for at bryde Kinas store indflydelse p\xc3\xa5 verdens tehandel._NEWLINE_Betegnelsen frugtte og urtete anvendes om drikke brygget p\xc3\xa5 andre frugter og planter end teplanten. Frugtte og "herbal te" er bl.a. hybente, kamillete eller rooibos.\n_START_SECTION_\nF\xc3\xb8rste t\xc3\xb8rring\n_START_PARAGRAPH_\nVed den f\xc3\xb8rste t\xc3\xb8rring fordeles tebladene p\xc3\xa5 en rist, hvor de ligger i et halvt til et helt d\xc3\xb8gn for dels at fjerne fugt, dels at reducere vandindholdet med 60-70%. T\xc3\xb8rringstiden afh\xc3\xa6nger af bladenes vandindhold, og hvilken region de kommer fra.\n_START_SECTION_\nRulning\n_START_PARAGRAPH_\nEfter den f\xc3\xb8rste t\xc3\xb8rring \xc3\xb8del\xc3\xa6gges bladene for at frigive enzymer fra cellerne. Dette sker ved at rulle bladene s\xc3\xa5 de g\xc3\xa5r i stykker. Nutildags hakkes bladene eller sk\xc3\xa6res ud i ensartede stykker.\n_START_SECTION_\nOxidation\n_START_PARAGRAPH_\nDe enzymer, der frigives ved rulningsprocessen, begynder at oxidere tebladene i samme \xc3\xb8jeblik, de kommer i kontakt med luftens ilt. Under denne proces skifter bladene farve fra gr\xc3\xb8n over gyldenbrun til sort. Sort te er oxideret fuldst\xc3\xa6ndigt, mens oolong te kun er oxideret 30-60%._NEWLINE_Oxidationsprocessen kaldtes ofte fejlagtigt for fermentering.\n_START_SECTION_\nAnden t\xc3\xb8rring\n_START_PARAGRAPH_\nOxidationen stoppes ved endnu en t\xc3\xb8rringsprocess, en opvarmning.\n_START_SECTION_\nTebrygning\n_START_PARAGRAPH_\nDen traditionelle m\xc3\xa5de at brygge te p\xc3\xa5 er at bruge en tekande. Teen l\xc3\xa6gges i et filter og overh\xc3\xa6ldes med varmt vand.\n_START_SECTION_\nEksempler p\xc3\xa5 tem\xc3\xa6rker\n_START_PARAGRAPH_\nLipton er et engelsk tem\xc3\xa6rke, grundlagt i England af Thomas Lipton. M\xc3\xa6rket ejes i dag af det engelske/hollandske Unilever. Lipton producerer prim\xc3\xa6rt brev-te._NEWLINE_Twinings blev grundlagt i England i 1706. Twinings er det f\xc3\xb8rste tem\xc3\xa6rke, der producerede Earl Grey. Den engelske jarl og premierminister Charles Grey gav opskriften p\xc3\xa5 en teblanding til Twinings, der opkaldte teen efter ham._NEWLINE_Pickwick er et hollandsk te-m\xc3\xa6rke. Pickwick laver brev-te._NEWLINE_Kusmi Tea (grundlagt i Skt. Petersborg i Rusland i 1867) er ber\xc3\xb8mt for originale russiske teblandinger med citrus og krydderier. Kusmi Tea var leverand\xc3\xb8r af te til den russiske tsar. Prince Vladimir er en af firmaets mest ber\xc3\xb8mte russiske blandinger af sort te fra Kina smagssat med citrus, vanille og krydderier.\n_START_SECTION_\nTeens danske historie\n_START_PARAGRAPH_\nDet er ikke ganske klart, hvorn\xc3\xa5r og hvorledes teen kom til Danmark. _NEWLINE_Det formodes, at teen er kommet til Danmark fra Holland, og at indf\xc3\xb8rsel og udbredelse er sket sidst i 1600-tallet. De \xc3\xa6ldste tepotter  fundet i Danmark stammer fra \xc3\xa5r 1665. Det passer med den \xc3\xb8vrige europ\xc3\xa6iske udbredelse af te. F\xc3\xb8r den asiatiske te blev indf\xc3\xb8rt i Danmark, var der tradition for tilberedning af urter med varmt vand (som kamillete).\n_START_SECTION_\nHandel mellem Asien og Europa\n_START_PARAGRAPH_\nDanmark havde gennem Ostindisk Kompagni haft handelsforbindelser med Indien, hvor kompagniet havde handelsstationen Tranquebar. Fra Tranquebar blev handlet med andre asiatiske lande som Kina. I 1674 \xc3\xb8nskede Dansk Ostindisk Kompagni direkte handel med Kina og Japan. Derfor sendte Kompagniet i 1674 skibet Fortuna fra K\xc3\xb8benhavn. Efter ophold i Tranquebar ankom Fortuna i 1676 til byen Fuzhou i det sydlige Kina. Bes\xc3\xa6tningen medbragte et brev fra Kong Christian den 5. til Kinas kejser Kangxi, hvori kongen understregede vigtigheden af gode relationer mellem de to riger og en udvikling af skibsfart og handel. I l\xc3\xb8bet af nogel \xc3\xa5r udbygges handelsrelationerne og der blev etableret et dansk-kinesisk handelskontor. _NEWLINE_I 1732 blev Asiatisk Kompagni oprettet til afl\xc3\xb8sning af Ostindisk Kompagni, hvorved der opstod en mere systematiseret handel med Kina, som ikke mindst fik betydning for teindustrien. Der kom nu langt mere te til Danmark (og Europa) end tidligere. Dengang havde Hong Kong-tehandlerne n\xc3\xa6rmest monopol p\xc3\xa5 handelen mellem Kina og udenlandske k\xc3\xb8bm\xc3\xa6nd, og der var derfor h\xc3\xa5rde handelsvilk\xc3\xa5r.\n_START_SECTION_\nTeen vinder indpas som kultiveret drik\n_START_PARAGRAPH_\nOp gennem 1700-tallet vandt teen indpas i Danmark som en fin og kultiveret drik, der blev drukket i stedet for \xc3\xb8l eller br\xc3\xa6ndevin. Den dansk-norske forfatter Ludvig Holberg priste teen, som en drik, der tillader borgerskabets fruer at g\xc3\xb8re ti visitter p\xc3\xa5 en dag uden at vende berusede hjem. Tehandelen blomstrede i sidste halvdel af 1700-tallet s\xc3\xa6rligt i K\xc3\xb8benhavns gamle bydele, hvor sm\xc3\xa5 havepavilloner begyndte at dukke op som svar p\xc3\xa5 \xc3\xb8nsket om et sted at nyde sin te. _NEWLINE_I 1835 stiftedes et af Danmarks \xc3\xa6ldste tehuse, A.C. Perchs Thehandel, af Niels Brock Perch, der opkaldte butikken efter sin tredje\xc3\xa6ldste s\xc3\xb8n. Denne tehandel ligger i Kronprinsensgade 5 som midt i 1800-tallet, og her tiltaler personalet stadig kunderne med De.\n_START_SECTION_\nTe eller The?\n_START_PARAGRAPH_\nStaves det te eller the? Svaret er te jfr. Dansk Sprogn\xc3\xa6vn:_NEWLINE_"Stavem\xc3\xa5den te har v\xc3\xa6ret den eneste korrekte siden den f\xc3\xb8rste retskrivningsordbog udkom i 1872._NEWLINE_Ordet te kom ind i dansk i sidste halvdel af 1600-tallet gennem det hollandske thee. Til at begynde med blev det p\xc3\xa5 dansk stavet thee eller the, men siden 1872 har det v\xc3\xa6ret te._NEWLINE_Man ser ikke s\xc3\xa5 sj\xc3\xa6ldent stavem\xc3\xa5den the, m\xc3\xa5ske fordi den fremmede stavem\xc3\xa5de f\xc3\xa5r teen som vare til at virke finere eller mere eksotisk. Men i virkeligheden er stavem\xc3\xa5den the lige s\xc3\xa5 for\xc3\xa6ldet som theater, throne, rhabarber, thema og uhr, der jo i dag alle skrives uden h." _NEWLINE_A.C. Perchs Thehus og \xc3\x98sterlandsk Thehus skriver stadig the, som p\xc3\xa5 fransk (th\xc3\xa9). P\xc3\xa5 engelsk skrives tea.'